
ΕΡΩΤΗΣΗ


Προς την Υπουργό Περιβάλλοντος, Ενέργειας και Κλιματικής Αλλαγής 
Θέμα « Άμεσος κίνδυνος Περιβαλλοντικής καταστροφής από τα ρυπογόνα πλοία που ανεφοδιάζονται στον όρμο Βατίκων Νομού Λακωνίας». 
Ως γνωστό, την τελευταία δεκαετία γίνονται ανεφοδιασμοί πλοίων στην περιοχή του όρμου των βατίκων. Οι ανεφοδιασμοί αφορούν κυρίως αλλαγές πληρωμάτων επισκευές, επιθεωρήσεις, καθαρισμούς, βλάβες και πολλά άλλα. Εκτός των θετικών αποτελεσμάτων που φέρει στην οικονομία και σε άλλους τομείς η ενέργεια αυτή του ανεφοδιασμού, επιφέρει και δυσάρεστες συνέπειες με έμφαση και άμεσο αποδέκτη κυρίως το περιβάλλον . Τα πλοία, που αγκυροβολούν σε μικρή απόσταση από τις παραλίες των Βατίκων και της Ελαφονήσου, σε πολλές περιπτώσεις αφήνουν τα απόβλητά τους υποβαθμίζοντας το θαλάσσιο και όχι μόνο περιβάλλον αλλά και θέτοντας σε κίνδυνο την ανθρώπινη ζωή. 
Ακόμα πιο συγκεκριμένα σας αναφέρω ότι στο Παλιόκαστρο, που δεν είναι επίσημα οργανωμένο λιμάνι, γίνονται οι φορτοεκφορτώσεις των πλοίων χωρίς να υπάρχει σχέδιο ασφαλείας λιμένα και σχέδιο έκτακτης ανάγκης. Αποτέλεσμα οι κίνδυνοι να οξύνονται για ολόκληρη την περιοχή. Δεν υπάρχουν μέσα πυρόσβεσης για περιπτώσεις πυρκαγιάς ή έκρηξης και τα χημικά που αποβάλλονται (έστω και σε μικρές ποσότητες) επιφέρουν βλαβερές συνέπειες για το περιβάλλον και τη δημόσια υγεία. 
Ο βυθός του όρμου των Βατίκων έχει υποστεί μεγάλες καταστροφές από τις συνεχείς αγκυροβολίες των πλοίων ενώ παράλληλα η υπερβολική συσσώρευση πλοίων για διέλευση στο δίαυλο Ελαφόνησου - Κυθήρων αυξάνει τις πιθανότητες ατυχήματος μέσα στην περιοχή. Επιπλέον, δεν γίνονται περιβαλλοντικές μετρήσεις στην περιοχή ενώ τα αντιρρυπικά δίκτυα που υπάρχουν στο Παλαιόκαστρο δεν επαρκούν για να λύσουν το πρόβλημα μια πιθανής μεγάλης ρύπανσης. Επί αυτού, λοιπόν, ερωτάσθε: 
Σε ποιες ενέργειες προτίθεται να προβεί το Υπουργείο ώστε να διαφυλάξει και να προστατεύσει την περιοχή από τον επερχόμενο κίνδυνο μολύνσεων και ρύπανσης του ευρύτερου περιβάλλοντος της περιοχής των Βατίκων, που προκαλείται από τον ανεφοδιασμό των πλοίων; 
Ο Ερωτών Βουλευτής 
Γρηγοράκος Λεωνίδας 


									Ο ερωτών Βουλευτής
Αθήνα, 10.09.10


								Λεωνίδας Γρηγοράκος

